༄། ། ནག་ཤོད་མཁན་པོ་ལ་གདམས་པའི་གསང་གཏམ་ཆེན་མོ་བཀའ་ཕྲིན། །  རྗེ་མཉམ་མེད་བླ་མའི་ཞབས་ལ་འདུད། ། མི་ཁོ་བོ་རང་གི་འདུག་ལུགས་དེ། ། ཁྱེད་རང་ཉིད་ལ་ཆ་ཡོད་མོད། ། སྔོན་བླ་མ་དམ་པའི་ཞབས་དྲུང་དུ། ། སོག་གཡག་ལ་སེ་བོ་མན་ཆད་དུ། ། ལུས་སྲོག་ལ་བབ་ཀྱང་མི་འགྲོ་བར། ། དབུས་གཙང་རིག་པའི་འབྱུང་གནས་སུ། ། རི་ཁྲོད་གངས་ཁྲོད་འགྲིམས་པར་བསམས། ། དེ་ཚེ་འདི་ལོག་པའི་བློ་གྲོས་ཀྱིས། ། འཇིག་རྟེན་ཆོས་བརྒྱད་བསམ་པ་ཡིས། ། ཁམས་སུ་རྙེད་བཀུར་ག་ལ་ཚོལ། ། མི་ཁོ་བོ་རང་གི་གསེར་འབུམ་ནི། ། རིགས་སྐྱོན་དང་བྲལ་བའི་མཐིང་ཤོག་ལ། ། གསེར་སྦྱངས་པ་བླ་མའི་གདམས་ངག་དེ། ། མོས་གུས་ཤུགས་ཀྱིས་སེམས་ལ་བྲིས། ། སྨྲ་བསམ་བརྗོད་མེད་ཀྱི་ངོ་བོར་རྟོགས། ། དུས་གསུམ་སངས་རྒྱས་ཀུན་གྱི་ཡུམ། ། ཤེས་རབ་ཕ་རོལ་ཕྱིན་པ་དེ། ། བླ་མའི་དྲིན་གྱིས་རང་ལ་རྙེད། ། ང་རང་ཡང་ཡོན་བདག་ཅིག་ཡིན་ནམ་སྙམ། ། ཆེ་འདོད་བཟང་འདོད་ཀྱི་ལོག་རྟོག་གིས། ། ཆེད་དུ་ཚོལ་ན་རང་ལ་སྡིག། ཤུགས་ལ་བྱུང་ན་ཁབ་སྐུད་ཀྱང་། ། དགའ་དང་གུས་པས་ལེན་པ་ཡིན། ། ཆེན་པོའི་རྫས་གཞན་སྨོས་ཅི་དགོས། ། ལར་ཅིས་ཀྱང་མི་ཕན་འཆི་བ་ཡི། ། སེམས་སྐུ་གསུམ་དབྱེར་མེད་མ་གཏོགས་པ། ། ཚེ་འདི་དང་ཕྱི་མའི་སྐྱབས་གཞན་མེད། ། རྣམ་རྟོག་འཇའ་ཚོན་རི་མོ་ཡིས། ། རྨོངས་པའི་བྱིས་པ་བསླུ་བར་བྱེད། ། ཆོས་བརྒྱད་སྨིག་རྒྱུའི་རྒྱ་མཚོ་ལ། ། ཚེ་འདི་ལོག་པར་བསླུས་པ་ཡི། ། བྱིས་པ་རྨོངས་པའི་རི་དྭགས་རྣམས། ། འཁྲུལ་པས་སྐོམ་དྲིར་འཆི་བ་ཡིན། ། དེ་ནས་རྣལ་འབྱོར་དབང་ཕྱུག་ཁྱེད། ། སྐྱོབ་པ་སྐྱབས་ཆེན་རང་སེམས་བསྒོམས། ། རང་སེམས་བསྒོམ་པ་མ་གཏོགས་པ། ། བླ་མ་མཉེས་པའི་ཐབས་གཞན་མེད། ། གསང་གཏམ་ཆེན་མོའི་བཀའ་འཕྲིན་གྱི། ། ཡང་ལན་གསང་གཏམ་ཆེན་མོ་འདི། ། སྐྱེས་བུ་དམ་པའི་ཐུགས་ལ་ཞོག། རྫོགས་སོ། ། ནགས་ཤོད་མཁན་པོ་ལ། ། ། ། ༣༦༡༽